集少陵佳句題和政堂呈使君
作者：王質
朝代：宋

paragraphs: 上帝高居絳節朝，使君意氣凌青霄。
君臣既與時濟會，一豁明主正鬰陶。
伯仲之間見伊呂，臨江節士安足數。
欲傾東海洗乾坤，世人那得知其故。
諸君何以答昇平，濟世宜引賢俊人。
鳳臆龍鬐未易識，不與八駿俱先鳴。
回鞭却走見天子，光芒六合無泥滓。
後漢今周喜再昌，丹青婉轉麒麟裏。
天時人事日相催，抑塞磊落之奇才。
攙搶熒惑不敢動，五雲多處是三台。
春來準擬開懷久，稍待秋風涼冷後。
夜騎天駟超天河，南極一星朝北斗。